2013.gada \_\_.janvārī Noteikumi Nr.

Rīgā (prot. Nr. .§ )

**Parāda atgūšanas pakalpojuma sniedzēju licencēšanas kārtība**

Izdoti saskaņā ar Parādu ārpustiesas atgūšanas likuma 5.panta

ceturto un piekto daļu

**I. Vispārīgie jautājumi**

1. Noteikumi nosaka:

1.1. prasības, kādām jāatbilst parāda atgūšanas pakalpojuma sniedzējam, lai tas varētu saņemt speciālo atļauju (licenci) parāda atgūšanas pakalpojuma sniegšanai (turpmāk – speciālā atļauja (licence));

1.2. kārtību, kādā izsniedz, izmanto, pārreģistrē, aptur un anulē speciālo atļauju (licenci) parāda atgūšanas pakalpojuma sniegšanai;

1.3. kārtību, kādā maksājama valsts nodeva par speciālās atļaujas (licences) izsniegšanu, tās pārreģistrāciju, un valsts nodevas apmēru.

2. Speciālo atļauju (licenci) parāda atgūšanas pakalpojuma sniedzējam izsniedz, pārreģistrē, aptur un anulē Patērētāju tiesību aizsardzības centrs.

3. Speciālo atļauju (licenci) izsniedz uz trīs gadiem.

4. Speciālo atļauju (licenci) vai tās kopiju parāda atgūšanas pakalpojuma sniedzējs parāda atgūšanas pakalpojuma sniegšanas vietā novieto patērētājam redzamā vietā, kā arī uzrāda speciālo atļauju (licenci) vai tās kopiju parādniekam pēc tā pieprasījuma, ja parāda atgūšanas pakalpojuma sniedzējs vai tā darbinieks parāda atgūšanas darbības veic ārpus parāda atgūšanas pakalpojuma sniegšanas vietas. Par parāda atgūšanas pakalpojuma sniegšanas vietu uzskatāma pastāvīgai un sistemātiskai pakalpojumu sniegšanai iekārtota pakalpojumu sniegšanas vieta, kurā paredzēta arī parādnieku pieņemšana.

5. Informācija par parāda atgūšanas pakalpojuma sniedzējam izsniegto speciālo atļauju (licenci) (tās numurs, izdošanas datums, derīguma termiņš) sniedzama arī parāda atgūšanas pakalpojuma sniedzēja publiski pieejamā tīmekļa vietnē, ja parāda atgūšanas pakalpojuma sniedzējam tāda ir izveidota.

6. Patērētāju tiesību aizsardzības centrs triju darbdienu laikā pēc speciālās atļaujas (licences) stāšanās spēkā savā tīmekļa vietnē ievieto informāciju par parāda atgūšanas pakalpojuma sniedzējiem, kuri saņēmuši speciālo atļauju (licenci) vai veikuši speciālās atļaujas (licences) pārreģistrāciju, norādot informāciju par parāda atgūšanas pakalpojuma sniegšanas vietām. Patērētāju tiesību aizsardzības centrs triju darbdienu laikā pēc attiecīgā lēmuma pieņemšanas savā tīmekļa vietnē ievieto informāciju par parāda atgūšanas pakalpojuma sniedzējiem izsniegto speciālo atļauju (licenču) apturēšanu un anulēšanu. Šo noteikumu 26.punktā minētajā gadījumā Patērētāju tiesību aizsardzības centrs, ja nepieciešams, nekavējoties, bet ne vēlāk kā triju darbdienu laikā pēc iesniegtās informācijas pārbaudes pabeigšanas, atjauno savā tīmekļa vietnē internetā publicēto informāciju par parāda atgūšanas pakalpojuma sniedzējiem.

7. Patērētāju tiesību aizsardzības centram ir tiesības pieprasīt un saņemt informāciju no parāda atgūšanas pakalpojuma sniedzēja, kā arī veikt nepieciešamās pārbaudes, tai skaitā pakalpojuma sniegšanas vietā, lai pārliecinātos par parāda atgūšanas pakalpojuma sniedzēja un tā darbības atbilstību šo noteikumu un patērētāju tiesību aizsardzību regulējošo normatīvo aktu prasībām.

8. Patērētāju tiesību aizsardzības centrs pirms lēmuma pieņemšanas par speciālās atļaujas (licences) izsniegšanu, pārreģistrāciju, apturēšanu vai anulēšanu ir tiesīgs sniegt norādījumus parāda atgūšanas pakalpojuma sniedzējam par darbībām, kas tam jāveic, lai nodrošinātu parāda atgūšanas pakalpojuma sniedzēja vai tā darbības atbilstību šo noteikumu un patērētāju tiesību aizsardzību regulējošo normatīvo aktu prasībām.

**II. Prasības parāda atgūšanas pakalpojuma sniedzējam speciālās atļaujas (licences) saņemšanai**

9. Lai saņemtu speciālo atļauju (licenci), parāda atgūšanas pakalpojuma sniedzējam jāatbilst šādām prasībām:

9.1. parāda atgūšanas pakalpojuma sniedzējs ir komersants vai fiziska persona - saimnieciskās darbības veicējs, kas profesionālās darbības ietvaros sniedz parādu atgūšanas pakalpojumu, un tam nav atņemtas tiesības veikt attiecīgā komercdarbību vai profesionālo darbību parāda atgūšanas jomā, kā arī kādam no padomes vai valdes locekļiem vai pārstāvētiesīgajiem biedriem nav atņemtas tiesības veikt šāda veida saimniecisko darbību, ja parāda atgūšanas pakalpojuma sniedzējs ir komersants;

9.2. parāda atgūšanas pakalpojuma sniedzējam ir reģistrēta personas datu apstrāde vai personas datu aizsardzības speciālists saskaņā ar normatīvajiem aktiem par fizisko personu datu aizsardzību;

9.3. parāda atgūšanas pakalpojumu sniedzējs ir izstrādājis parāda atgūšanas pakalpojuma sniegšanas iekšējo kārtību, kas nosaka parāda atgūšanas kārtību, saskarsmi ar parādniekiem un parāda atgūšanas izmaksas veidojošās pozīcijas un to finansiālo atšifrējumu;

9.4. parāda atgūšanas pakalpojuma sniedzējs ir izstrādājis patērētāju sūdzību izskatīšanas kārtību, lai saprātīgā termiņā nodrošinātu saņemto sūdzību izskatīšanu un atbilžu sniegšanu;

9.5. uz speciālās atļaujas (licences) izsniegšanas brīdi par parāda atgūšanas pakalpojuma sniedzēju Valsts ieņēmumu dienesta datu bāzē nav informācija par nokavētiem nodokļu, nodevu vai valsts noteiktajiem maksājumiem valsts budžetā;

9.6. parāda atgūšanas pakalpojuma sniedzējam pēdējo triju gadu laikā nav anulēta speciālā atļauja (licence);

9.7. parāda atgūšanas pakalpojuma sniedzējs (ja parāda atgūšanas pakalpojuma sniedzējs ir fiziska persona) vai kāds no padomes vai valdes locekļiem vai pārstāvētiesīgajiem biedriem ( ja parāda atgūšanas pakalpojuma sniedzējs ir komersants), vai tā darbinieki, kuru pienākumos ietilpst parāda atgūšana, nav krimināli sodīti par tīša noziedzīga nodarījuma izdarīšanu, par ko paredzēta atbildība Krimināllikuma IX, X, XII, XIII, XIV, XV, XVI, XVII, XVIII, XIX vai XX nodaļā, izņemot gadījumu, ja sodāmība ir dzēsta.

10. Šo noteikumu 9.6.apakšpunkts attiecināms arī uz gadījumu, kad parāda atgūšanas pakalpojuma sniedzējs (fiziska persona) bijis komersanta, kas sniedzis parāda atgūšanas pakalpojumu, padomes vai valdes loceklis vai pārstāvēttiesīgais biedrs, kuram anulēta speciālā atļauja (licence), kā arī uz gadījumu, kad parāda atgūšanas pakalpojuma sniedzēja (komersanta) padomes vai valdes loceklis vai pārstāvēttiesīgais biedrs bijis tāda komersanta, kas sniedzis parāda atgūšanas pakalpojumu, padomes vai valdes loceklis vai pārstāvētiesīgais biedrs, kuram anulēta speciālā atļauja (licence).

11. Šo noteikumu 9.6.apakšpunkts nav attiecināms uz gadījumu, ja speciālā atļauja (licence) anulēta saskaņā ar šo noteikumu 36.1., 36.2., 36.3., 36.4.apakšpunktu.

**III. Speciālās atļaujas (licences) izsniegšana**

12. Parāda atgūšanas pakalpojuma sniedzējs speciālās atļaujas (licences) saņemšanai iesniedz Patērētāju tiesību aizsardzības centrā parakstītu iesniegumu (1.pielikums). Iesniegumam pievieno atbilstoši normatīvajiem aktiem par dokumentu izstrādāšanu un noformēšanu sagatavotus 1.pielikumā minētos dokumentus.

13. Ārvalstu fizisko un juridisko personu dokumentiem jābūt legalizētiem, ja vien Latvijas Republikas likumos vai Latvijas Republikas Saeimas apstiprinātajos starptautiskajos līgumos nav noteikta cita kārtība. Ja dokuments ir svešvalodā, tam nepieciešams notariāli apstiprināts tulkojums latviešu valodā vai Ministru kabineta noteiktajā kārtībā apliecināts tulkojums valsts valodā.

14. Ja šo noteikumu 12.punktā minēto iesniegumu iesniedz elektroniska dokumenta formā, parāda atgūšanas pakalpojuma sniedzējs iesniegumu un tam pievienoto dokumentu elektroniskās kopijas apliecina ar drošu elektronisko parakstu un laika zīmogu atbilstoši normatīvajiem aktiem par elektronisko dokumentu noformēšanu.

15. Lai sagatavotu dokumentus lēmuma pieņemšanai par speciālās atļaujas (licences) izsniegšanu, pārreģistrāciju, apturēšanu vai anulēšanu Patērētāju tiesību aizsardzības centrs, ja nepieciešams, iegūst šādu informāciju:

15.1. no Valsts ieņēmumu dienesta datu bāzes - informāciju par parāda atgūšanas pakalpojuma sniedzēja nokavētajiem nodokļu, nodevu vai valsts noteiktajiem maksājumiem valsts budžetā;

15.2. no Uzņēmumu reģistra – aktuālajā redakcijā informāciju par parāda atgūšanas pakalpojuma sniedzēju, tā valdes vai padomes locekļiem vai pārstāvēttiesīgajiem biedriem, ja parāda atgūšanas pakalpojuma sniedzējs ir komersants;

15.3. no sodu reģistra – informāciju par parāda atgūšanas pakalpojuma sniedzēja (fiziskas personas), tā padomes un valdes locekļu vai pārstāvēttiesīgo biedru (ja parāda atgūšanas pakalpojuma sniedzējs ir komersants) kriminālo un administratīvo sodāmību un tā darbinieku, kuru pienākumos ietilpst parādu atgūšana, kriminālo sodāmību;

15.4. no Datu valsts inspekcijas personas datu apstrādes un personas datu aizsardzības speciālistu reģistra - informāciju par parāda atgūšanas pakalpojuma sniedzēja reģistrēto personas datu apstrādi un reģistrētajiem datu aizsardzības speciālistiem.

16. Ja iesniegumam nav pievienoti visi šajos noteikumos minētie dokumenti vai tajos norādītā informācija ir nepilnīga vai neprecīza, vai dokumenti nav noformēti atbilstoši normatīvajos aktos noteiktajām prasībām, vai nepieciešama papildu informācija šo noteikumu 19.punktā minētā lēmuma pieņemšanai, Patērētāju tiesību aizsardzības centrs par to rakstiski informē parāda atgūšanas pakalpojuma sniedzēju, norādot termiņu, līdz kuram parāda atgūšanas pakalpojuma sniedzējam attiecīgie dokumenti vai ziņas jāiesniedz, un attiecīgi pagarina termiņu lēmuma pieņemšanai par speciālās atļaujas (licences) izsniegšanu vai par atteikumu izsniegt speciālo atļauju (licenci).

17. Patērētāju tiesību aizsardzības centrs pēc tā rīcībā esošās informācijas izvērtēšanas pieņem lēmumu par atteikumu izsniegt speciālo atļauju (licenci), ja:

17.1. parāda atgūšanas pakalpojuma sniedzējs neatbilst šo noteikumu 9.punktā minētajām prasībām;

17.2. parāda atgūšanas pakalpojuma sniedzējs šo noteikumu 16.punktā norādītajā termiņā nesniedz informāciju, kas nepieciešama lēmuma pieņemšanai;

18. Patērētāju tiesību aizsardzības centrs pēc tā rīcībā esošās informācijas izvērtēšanas ir tiesīgs pieņemt lēmumu par atteikumu izsniegt speciālo atļauju (licenci), ja:

18.1. parāda atgūšanas pakalpojuma sniedzējs, tā padomes vai valdes loceklis, vai pārstāvēttiesīgais biedrs, ja parāda atgūšanas pakalpojuma sniedzējs ir komersants, pēdējā gada laikā izdarījis būtiskus administratīvos pārkāpumus saimnieciskajā darbībā, patērētāju tiesību regulējošo normatīvo aktu vai fizisko personu datu aizsardzības jomā, tai skaitā pārkāpumus, par kuriem piemēroti administratīvie sodi;

18.2. parāda atgūšanas pakalpojuma sniedzējs nav ievērojis tam adresētos Patērētāju tiesību aizsardzības centra lēmumus attiecībā uz patērētāju kolektīvo interešu aizsardzību;

18.3. parāda atgūšanas pakalpojuma sniedzēja darbība vai plānotā darbība parāda atgūšanas pakalpojuma sniegšanā neatbilst patērētāju tiesību aizsardzību regulējošo normatīvo aktu prasībām;

18.4. parāda atgūšanas pakalpojuma sniedzējs nav ievērojis normatīvajos aktos patērētāju tiesību aizsardzības jomā noteiktās rakstveida apņemšanās izpildi noteiktā termiņā novērst izdarītos pārkāpumus;

18.5. ir konstatēts, ka parāda atgūšanas pakalpojuma sniedzējs sniedzis nepatiesu informāciju;

18.6. parāda atgūšanas pakalpojuma sniedzējs nav izpildījis šo noteikumu 8.punktā minētos Patērētāju tiesību aizsardzības centra norādījumus.

19. Patērētāju tiesību aizsardzības centrs lēmumu par speciālās atļaujas (licences) izsniegšanu vai par atteikumu izsniegt speciālo atļauju (licenci) pieņem mēneša laikā no dienas, kad saņemts šo noteikumu 12.punktā minētais iesniegums un tam pievienotie dokumenti.

20. Patērētāju tiesību aizsardzības centrs triju darbdienu laikā pēc šo noteikumu 19.punktā minētā lēmuma pieņemšanas par to rakstiski informē parāda atgūšanas pakalpojuma sniedzēju.

21. Patērētāju tiesību aizsardzības centrs pēc lēmuma pieņemšanas par speciālās atļaujas (licences) izsniegšanu izsniedz parāda atgūšanas pakalpojuma sniedzējam noteikta parauga speciālo atļauju (licenci) (2.pielikums). Patērētāju tiesību aizsardzības centrs speciālo atļauju (licenci) izsniedz elektroniska dokumenta formā vai papīra dokumenta formā

22. Speciālā atļauja (licence) stājas spēkā dienā, kad Patērētāju tiesību aizsardzības centrs pieņēmis lēmumu par speciālās atļaujas (licences) izsniegšanu vai speciālajā atļaujā (licencē) norādītajā datumā. Ja speciālā atļauja (licence) tiek pārreģistrēta, tā stājas spēkā nākamajā dienā pēc iepriekšējā speciālajā atļaujā (licencē) norādītā derīguma termiņa beigām.

23. Ja speciālā atļauja (licence) ir bojāta, nozagta vai pazaudēta, parāda atgūšanas pakalpojuma sniedzējs nekavējoties pēc minētā fakta konstatēšanas par to rakstveidā informē Patērētāju tiesību aizsardzības centru, iesniedzot iesniegumu par speciālās atļaujas (licences) dublikāta izsniegšanu. Patērētāju tiesību aizsardzības centrs piecu darba dienu laikā pēc iesnieguma saņemšanas izsniedz speciālās atļaujas (licences) dublikātu. Laikā līdz speciālās atļaujas (licences) dublikāta izsniegšanai parāda atgūšanas pakalpojuma sniedzējs ir tiesīgs sniegt parāda atgūšanas pakalpojumu.

24. Ja speciālās atļaujas (licences) darbības laikā ir mainījusies informācija, kas norādīta parāda atgūšanas pakalpojuma sniedzējam izsniegtajā speciālajā atļaujā (licencē), parāda atgūšanas pakalpojuma sniedzējs 10 darba dienu laikā pēc attiecīgo izmaiņu iestāšanās iesniedz Patērētāju tiesību aizsardzības centrā iesniegumu par nepieciešamajiem grozījumiem speciālajā atļaujā (licencē) (3.pielikums).

25. Ja speciālās atļaujas (licences) darbības laikā notiek izmaiņas šo noteikumu 1.pielikuma 2.punktā norādītajā informācijā, parāda atgūšanas pakalpojuma sniedzēja pienākums ir informēt par to Patērētāju tiesību aizsardzības centru un iesniegt aktuālo informāciju 10 darba dienu laikā no dienas, kad notikušas izmaiņas.

26. Ja speciālās atļaujas (licences) darbības laikā notiek izmaiņas šo noteikumu 1.pielikuma 4.punktā, parāda atgūšanas pakalpojuma sniedzēja pienākums ir informēt par to Patērētāju tiesību aizsardzības centru un iesniegt aktuālo informāciju 10 darba dienu laikā no dienas, kad notikušas izmaiņas. Ja darbinieks ir ārvalstnieks, papildus iesniedz izziņu par kriminālo sodāmību, ko izsniegusi personas pastāvīgās dzīvesvietas valsts iestāde, kas uztur informāciju par sodāmību saskaņā ar attiecīgās valsts likumiem, ja šādu informāciju nav iespējams iegūt sodu reģistrā. Izziņai jābūt izsniegtai ne agrāk kā sešus mēnešus pirms tās iesniegšanas dienas Patērētāju tiesību aizsardzības centrā.

27. Speciālās atļaujas (licences) darbības laikā pēc Patērētāju tiesību aizsardzības centra pieprasījuma parāda atgūšanas pakalpojuma sniedzējam ir pienākums sniegt informāciju par iepriekšējā kalendārajā gadā sniegtajiem parāda atgūšanas pakalpojumiem (apkalpoto un atgūto parādu skaitu, noslēgto parāda atgūšanas līgumu skaitu, kā arī informāciju par nozarēm (jomām), kurās veikta parādu atgūšana) un citu informāciju.

**IV. Speciālās atļaujas (licences) pārreģistrācija un tai nepieciešamie dokumenti**

28. Pieteikumu par speciālās atļaujas (licences) pārreģistrāciju iesniedz, kā arī izskata, pieņem lēmumu par speciālās atļaujas (licences) pārreģistrāciju vai pārreģistrācijas atteikumu un to paziņo saskaņā ar šo noteikumu II un III nodaļā noteikto kārtību un termiņiem tiktāl, ciktāl to nenosaka IV nodaļa.

29. Ja parāda atgūšanas pakalpojuma sniedzējs, kurš saņēmis speciālo atļauju (licenci), vēlas pagarināt tās derīguma termiņu (pārreģistrēt speciālo atļauju (licenci)), tas ne agrāk kā četrus mēnešus, bet ne vēlāk kā divus mēnešus pirms šo noteikumu 3.punktā norādītā speciālās atļaujas (licences) derīguma termiņa beigām iesniedz Patērētāju tiesību aizsardzības centrā speciālās atļaujas (licences) pārreģistrācijas iesniegumu (4.pielikums). Iesniegumam pievieno atbilstoši normatīvajiem aktiem par dokumentu izstrādāšanu un noformēšanu sagatavotus 4.pielikumā minētos dokumentus.

30. Ja parāda atgūšanas pakalpojuma sniedzējs speciālās atļaujas (licences) pārreģistrācijas pieteikumu neiesniedz šo noteikumu 29.punktā minētajā termiņā, bet vēlas turpināt parāda atgūšanas pakalpojuma sniegšanu, parāda atgūšanas pakalpojuma sniedzējs iesniedz šajos noteikumos minētos dokumentus jaunas speciālās atļaujas (licences) saņemšanai saskaņā ar šo noteikumu III nodaļā noteikto kārtību, samaksājot valsts nodevu jaunas speciālās atļaujas (licences) saņemšanai šajos noteikumos noteiktajā apmērā.

31. Patērētāju tiesību aizsardzības centrs ir tiesīgs pieņemt lēmumu par atteikumu pārreģistrēt speciālo atļauju (licenci), ja parāda atgūšanas pakalpojuma sniedzējs noteiktajos termiņos nav sniedzis Patērētāju tiesību aizsardzības centram šo noteikumu 24., 26., 27.punktā minēto informāciju.

**V. Speciālās atļaujas (licences) darbības apturēšana un anulēšana**

32. Patērētāju tiesību aizsardzības centrs ir tiesīgs pieņemt lēmumu par parāda atgūšanas pakalpojuma sniedzējam izsniegtās speciālās atļaujas (licences) darbības apturēšanu uz laiku līdz sešiem mēnešiem, ja:

32.1. parāda atgūšanas pakalpojuma sniedzējs neatbilst šo noteikumu 9.punktā minētajām prasībām;

32.2. parāda atgūšanas pakalpojuma sniedzējs nesniedz Patērētāju tiesību aizsardzības centram tā pieprasītos dokumentus un informāciju parāda atgūšanas pakalpojuma sniedzēja pārbaudes veikšanai vai nesadarbojas ar Patērētāju tiesību aizsardzības centru saskaņā ar šo noteikumu 8.punktu, lai novērstu pārkāpumus patērētāju tiesību aizsardzības jomā;

32.3. parāda atgūšanas pakalpojuma sniedzējs nav izpildījis Patērētāju tiesību aizsardzības centra lēmumu patērētāju kolektīvo interešu aizsardzībai vai nepilda normatīvajos aktos noteikto rakstveida apņemšanos noteiktā termiņā novērst izdarīto pārkāpumu;

32.4. parāda atgūšanas pakalpojuma sniedzējs noteiktajos termiņos nav sniedzis Patērētāju tiesību aizsardzības centram šo noteikumu 25., 26., 27.punktā minēto informāciju;

32.5. parāda atgūšanas pakalpojuma sniedzējam nokavēto nodokļu, nodevu vai citu valsts noteikto maksājumu summa ir lielāka par 1000 latiem. Šādā gadījumā Patērētāju tiesību aizsardzības centrs ir tiesīgs apturēt speciālās atļaujas (licences) darbību līdz brīdim, kad tam ir sniegta informācija par pilnīgu parāda samaksu;

32.6. parāda atgūšanas pakalpojuma sniedzējs sistemātiski neievēro izstrādāto parāda atgūšanas pakalpojuma sniegšanas un patērētāju sūdzību izskatīšanas kārtību;

32.7. parāda atgūšanas pakalpojuma sniedzēja darbība neatbilst patērētāju tiesību aizsardzību regulējošo normatīvo aktu prasībām;

32.8. Patērētāju tiesību aizsardzības centra rīcībā ir informācija par speciālās atļaujas (licences) darbības laikā parāda atgūšanas pakalpojuma sniedzēja vai tā padomes vai valdes locekļu vai pārstāvēttiesīgo biedru, ja parāda atgūšanas pakalpojuma sniedzējs ir komersants, pieļautiem pārkāpumiem saimnieciskās darbības vai patērētāju tiesību aizsardzības jomā;

32.9. Patērētāju tiesību aizsardzības centra rīcībā ir informācija par speciālās atļaujas (licences) darbības laikā parāda atgūšanas pakalpojuma sniedzēja, tā darbinieku vai tā padomes vai valdes locekļu, vai pārstāvēttiesīgo biedru, ja parāda atgūšanas pakalpojuma sniedzējs ir komersants, pieļautiem pārkāpumiem fizisko personu datu aizsardzības jomā.

33. Patērētāju tiesību aizsardzības centrs triju darbdienu laikā pēc lēmuma pieņemšanas par speciālās atļaujas (licences) darbības apturēšanu par to rakstiski informē parāda atgūšanas pakalpojuma sniedzēju, norādot darbības apturēšanas pamatojumu.

34. Ja parāda atgūšanas pakalpojuma sniedzējs novērsis Patērētāju tiesību aizsardzības centra lēmumā par speciālās atļaujas (licences) darbības apturēšanu konstatētos pārkāpumus vai neatbilstību prasībām, Patērētāju tiesību aizsardzības centrs pieņem lēmumu par speciālās atļaujas (licences) darbības atjaunošanu 10 darba dienu laikā no dienas, kad parāda atgūšanas pakalpojuma sniedzējs vai cita iestāde ir sniegusi Patērētāju tiesību aizsardzības centram informāciju par pārkāpuma novēršanu. Ja lēmuma pieņemšanai nepieciešama papildu informācija vai informācijas pārbaude, lēmuma pieņemšanas termiņu var pagarināt līdz vienam mēnesim.

35. Patērētāju tiesību aizsardzības centrs triju darbdienu laikā pēc lēmuma pieņemšanas par apturētas speciālās atļaujas (licences) atjaunošanu to rakstiski paziņo parāda atgūšanas pakalpojuma sniedzējam.

36. Patērētāju tiesību aizsardzības centrs pieņem lēmumu par speciālās atļaujas (licences) anulēšanu, ja:

36.1. parāda atgūšanas pakalpojuma sniedzējs sešu mēnešu laikā pēc Patērētāju tiesību aizsardzības centra lēmuma pieņemšanas par speciālās atļaujas (licences) izsniegšanu nav uzsācis pakalpojuma sniegšanu vai pārtraucis saimniecisko darbību uz laiku, kas ilgāks par sešiem mēnešiem;

36.2. parāda atgūšanas pakalpojuma sniedzējs iesniedzis iesniegumu (5.pielikums) ar lūgumu anulēt speciālo atļauju (licenci);

36.3. parāda atgūšanas pakalpojuma sniedzējs ir pasludināts par maksātnespējīgu;

36.4. ir pieņemts tiesas nolēmums vai Uzņēmumu reģistrā iekļauta informācija par parāda atgūšanas pakalpojuma sniedzēja darbības izbeigšanu;

36.5. speciālās atļaujas (licences) darbība apturēta uz laiku saskaņā ar šo noteikumu 32.punktu un parāda atgūšanas pakalpojuma sniedzējs noteiktajā termiņā nav novērsis pārkāpumus vai neatbilstību prasībām, kuru dēļ speciālās atļaujas (licences) darbība apturēta.

37. Patērētāju tiesību aizsardzības centrs ir tiesīgs pieņemt lēmumu par speciālās atļaujas (licences) anulēšanu, ja:

37.1. ir konstatēti būtiski patērētāju tiesību aizsardzību regulējošo normatīvo aktu pārkāpumi;

37.2. Patērētāju tiesību aizsardzības centra rīcībā ir informācija par parāda atgūšanas pakalpojuma sniedzēja vai tā padomes vai valdes locekļiem vai pārstāvēttiesīgajiem biedriem, ja parāda atgūšanas pakalpojuma sniedzējs ir komersants, speciālās atļaujas (licences) darbības laikā uzliktiem administratīvajiem sodiem par būtiskiem administratīviem pārkāpumiem fizisko personu datu aizsardzības jomā vai saimnieciskajā darbībā;

37.3. parāda atgūšanas pakalpojuma sniedzējs Patērētāju tiesību aizsardzības centram sniedzis nepatiesu informāciju.

38. Parāda atgūšanas pakalpojuma sniedzējs, kuram anulēta speciālā atļauja (licence), iesniegumu jaunas speciālās atļaujas (licences) saņemšanai drīkst iesniegt ne agrāk kā trīs gadus pēc dienas, kad tika pieņemts lēmums par speciālās atļaujas (licences) anulēšanu, izņemot gadījumu, ja speciālā atļauja (licence) anulēta pēc parāda atgūšanas pakalpojuma sniedzēja lūguma atbilstoši šo noteikumu 36.2.apakšpunktam. Ja speciālā atļauja (licence) tiek anulēta, parāda atgūšanas pakalpojuma sniedzējam samaksātā valsts nodeva par speciālās atļaujas (licences) izsniegšanu vai pārreģistrāciju netiek atmaksāta.

**VI. Valsts nodevas apmērs un maksāšanas kārtība**

39. Valsts nodevas apmērs par speciālās atļaujas (licences) izsniegšanu ir 2500 latu.

40. Valsts nodevas apmērs par speciālās atļaujas (licences) pārreģistrāciju ir 1000 latu.

41. Valsts nodevu par speciālās atļaujas (licences) izsniegšanu vai pārreģistrāciju parāda atgūšanas pakalpojuma sniedzējs maksā pirms šo noteikumu 12. un 29.punktā minētā iesnieguma iesniegšanas Patērētāju tiesību aizsardzības centrā.

42. Valsts nodevu parāda atgūšanas pakalpojuma sniedzējs maksā ar kredītiestādes vai tādas iestādes starpniecību, kurai ir tiesības sniegt maksājumu pakalpojumus, norādot maksājuma mērķi – valsts nodeva par speciālās atļaujas (licences) izsniegšanu vai pārreģistrāciju.

43. Valsts nodevu ieskaita valsts pamatbudžeta ieņēmumu kontā Valsts kasē.

44. Ja speciālās atļaujas (licences) izsniegšana vai pārreģistrācija tiek atteikta, Valsts ieņēmumu dienests, pamatojoties uz Patērētāju tiesību aizsardzības centra lēmumu par speciālās atļaujas (licences) izsniegšanas vai pārreģistrācijas atteikumu, atmaksā parāda atgūšanas pakalpojuma sniedzējam samaksāto valsts nodevu saskaņā ar likumā "Par nodokļiem un nodevām" noteikto kārtību.

Iesniedzējs:

Ekonomikas ministrs D.Pavļuts

Vīza:

Ekonomikas ministrijas

Valsts sekretāra

pienākumu izpildītājs,

valsts sekretāra vietnieks A.Liepiņš

18.01.2013 14:52

2860

I.Peipiņa, 67013146

Ilze.Peipina@em.gov.lv